Dequide lania nna bisía ttu laní gue ca benni Israel.
Jesús diattebe Jerusalén.
Lheꞌe yiesi Jerusalén gaxxaba atta do roꞌo puerta atta ritaꞌa ca carneꞌe,
nía re ttu pozo inda te láni Betesda leni tisa hebreo.
Sa biꞌaba pozoha nna daa corredori sia gayu roꞌo puerta xxeni gueni.
Lheꞌe corredoriha te ixeru ca benni rani,
nu xua loni lhe nu xi lhe nu daa yatti niꞌa náni lhe ribedacana ita lo indaha.
Cumu ttu ingeli daa iyyabaaha nna guadú guadúba riyinnibi lheꞌe pozoha ruttábi lo indaha.
Benni riyúbani ritaꞌaxxi lheꞌe indaha dequide rebe si loe nna,
reríatteba bixaba isagüe yuꞌu cuerpu gueni.
Nía sela ttu unbiyuu chi uca rerua yuꞌu xxunu ida (38) ranina.
Atti biláni Jesús nua tena nía,
bine dequi isá chi uca ranina lhe lee nna ráttebe na:
—¿Si gua rdacalu eyacalu?
Unbiyuu raniha nna becabina ráne:
—Benni bananie neti,
tsa läganu teti neti qui ugaꞌana neti lheꞌe pozo-na gansi chi ritá lo inda-na.
Cadaba runia gaꞌaya nna attu nu subila riubinna ritaꞌana.
Jesús re na:
—Guadha nna bodaxxutte nu rattalu loenna udátte.
La uratteba nna beaca unbiyuuha,
atti bodaxxuttebana nu uttána loniha,
udána requina nía.
Ttiaca la sá-na ancana sá redí le ca benni Israel.
Ca nu lo gue ca benni Israel nna rácana unbiyuu beacaha:
—Nasá anca sá redí leri.
Bittu dica eyojalu nu uttalu loen-na.
Unbiyuuha nna becabina rána:
—Cuinaba Benni beonie netiha re neti:
“Ulhidha nu uttalu loen-na nna udá tte.”
Ca unnuha nna ráttebacan na:
—¿Nú nua rán lu:
“Ulhidha nu uttalu loen-na nna udátte”?
Unbiyuu beacaha nna ni lä yuna nú benni nua re na anía,
cumu Jesús nucala benitti lo benniha lagüi gue ca benni seꞌe nía.
Dequila nna guattiꞌa Jesús nua lheꞌeliꞌa gue yotuha,
nianna ráttebe na:
—Begüiarga,
urgabi chi beacalu.
Bittu eyequilu edeonlu ttu nu lä anca tsee,
qui lä satelu attu nu lä anca tsee xxenru.
Unbiyuuha nna güiattebana guattixxiꞌenna ca nu lo gue ca benni Israel dequi Jesúsba Benniha beonie na.